**EMI Group** (The **E**lectric and **M**usical **I**ndustries Ltd.) bola britská hudobná spoločnosť, v ktorej bolo zlúčených viacero hudobných vydavateľstiev nachádzajúcich sa v londýnskom Kensingtone (Anglicko, Spojené kráľovstvo) a vydavateľstiev EMI v New Yorku. EMI Music bola jednou zo štyroch najväčších svetových nahrávacích spoločností hudobného priemyslu (okrem nej sú nimi spoločnosti Sony BMG, Universal a Warner). V roku 2011 bola EMI predaná spoločnostiam UMG a Sony.

Vznik
-----

Spoločnosť *Electric and Musical Industries Ltd* vznikla v marci roku 1931 zlúčením britských firiem *Columbia Graphophone Company* a *Gramophone Company*. Od tejto chvíle sa spoločnosť začala zaoberať výrobou a prehrávaním nahrávok ako aj zbieraním provízií z prehrávania nahrávok.

Výroba v spoločnosti EMI
------------------------

Firma EMI bola vo svojej histórii elektronických vynálezov zainteresovaná do mnohých významných projektov.

Inžinier Alan Blumlein, ktorý bol jedným z jej zamestnancov patril medzi pionierov nahrávania stereofónneho zvuku. Zahynul roku 1942 pri skúšaní prvej pozemnej radarovej jednotky. V priebehu a po druhej svetovej vojny laboratóriá firmy EMI v Hayes, Hillingdone vyvíjali radarové zariadenia a riadené strely. 

Spoločnosť EMI sa neskôr začala zaoberať vývojom vysielacích zariadení, obzvlášť pri prvom vysielaní signálov do televízie BBC. Vyrábala televízne kamery pre televízne spoločnosti, hlavne pre BBC, ale aj britské konkurenčné, nezávislé televízie používali kamery EMI popri kamerách od firiem Pye, či Marconi. Najslávnejšou kamerou firmy EMI bola farebná *EMI 2001*, ktorú používali v sedemdesiatych a na začiatku osemdesiatych rokov televízne spoločnosti v Spojenom kráľovstve. 

V roku 1958 bol Godfreyom Hounsfieldom v laboratóriách v Hayes vyvinutý prvý tranzistorový počítač *EMIDEC 1100*. Hounsfield na začiatku sedemdesiatych rokov vynašiel prvým počítačový tomograf (CT), ktorý sa stal revolučným vynálezom pre lekársku diagnostiku. Neskôr sa stal nositeľom Nobelovej ceny. Po krátkej ale významnej etape medicínskych vynálezov výrobná činnosť spoločnosti EMI zanikla.

Hudba
-----

Budova firmy EMI v Kensingtone.
Toshiba EMI, Japonsko.
Na začiatku svojho vzniku spoločnosť podporovala distribúciu hudby z krajín britského Commonwealthu vrátane Indie, Austrálie a Nového Zélandu. Firma EMI dominovala v hudobnom priemysle týchto krajín od roku 1920 do roku 1960, kedy lokálne hudobné spoločnosti začali protestovať proti monopolnému postaveniu EMI na ich hudobnom trhu.

Abbey Road Studios, Londýn.
V roku vzniku firmy EMI bolo otvorené ich legendárne nahrávacie štúdio na Abbey Road v Londýne. V tridsiatych a štyridsiatych rokoch boli v zozname umelcov, ktorí u EMI nahrávali mimo iných aj Arturo Toscanini, Sir Edward Elgar, a Otto Klemperer. V tomto čase firma menovala svojich prvých A&R (Artist & Repertoire) manažérov. Medzi nimi bol aj George Martin, ktorý neskôr priviedol do vydavateľstva skupinu The Beatles.

Prvá LP platňa bola firmou EMI vydaná roku 1949, prvá sterefónna nahrávka u vydavateľstva vyšla najprv na magnetofónovej páske roku 1955, na vinylovej platni roku 1958.

Roku 1957 sa firma EMI rozhodla vysporiadať so svojimi stratami z obchodovaním s licenciami na americkom trhu s firmami RCA Victor a Columbia Records (ktorá sa od EMI odčlenila v roku 1951) a vstúpila na tento trh získaním 96% podielu hudobnej spoločnosti Capitol Records. 

V rokoch 1960 až 1995 bolo hlavné sídlo EMI (EMI House) na Manchester Square 20 v Londýne. Hlavné schodisko z tohto miesta je vyobrazené na obale albumu *Please Please Me* od skupiny The Beatles.

Koncom päťdesiatych, v priebehu šesťdesiatych a v sedmdesiatych rokoch pod vedením Sira Josepha Lockwooda dosiahla spoločnosť EMI obrovský úspech v oblasti populárnej hudby. Hudobné skupiny aj sóloví umelci, ktorí nahrávali aj u dcérskych spoločností ako Parlophone, HMV, Columbia Graphophone či Capitol Records zviditeľnili firmu EMI ako najznámejšiu, najúspešnejšiu nahrávaciu spoločnosť na svete. U EMI nahrávali umelci ako The Beatles, The Beach Boys, The Hollies, Cilla Black či skupina Pink Floyd.

V roku 1967 špecializovala firma EMI svoju dcérsku spoločnosť HMV na vydávanie klasickej hudby, umelcov populárneho žánru tohto vydavateľstva presunula k firme Columbia. V roku 1969 bola uvedená nová značka Harvest Records, ktorá bola zameraná na žáner progresívneho rocku, ktorý reprezentuje napríklad skupina Pink Floyd.

Skratku EMI Ltd začala firma Electric & Musical Industries používať v roku 1971, v roku 1972 nahradilo dcérske hudobné vydavateľstvo EMI Records značku Columbia. V roku 1979 firma EMI získala hudobné vydavateľstvo United Artists Records.

V októbri 1979 došlo k fúzii *THORN Electrical Industries* a *EMI Ltd* pod spoločnú značku **Thorn EMI**.

V nasledujúcich rokoch spoločnosť EMI získavala podiely ďalších hudobných vydavateľstiev na svete ako sú Chrysalis Records, Virgin Records. V auguste 1996 podieľnici Thorn EMI rozhodli o rozdelení firmy a hudobný gigant si zmenil názov na **EMI Group PLC**.

Zoznam hudobných vydavateľstiev patriacich pod EMI
--------------------------------------------------

### Zoskupenia hudobných vydavateľstiev

* Angel Music
	+ Angel Records (UK)
	+ Innocent Records
	+ Hollywood Records (v Európe, Austrálii a Novom Zélande)
* Capitol Music
	+ Angel Records (USA)
	+ Apple Records
	+ Capitol Records, Inc.
	+ American King Music
	+ Terror Squad Entertainment
	+ Manhattan Records
	+ Priority Records
	+ Slot-a-Lot Records
	+ Virgin Records
	+ 10 Records
	+ Astralwerks
	+ Circa Records (vydáva pod značkou EMI/Virgin)
	+ Relentless Records
	+ S-Curve Records
	+ Siren Records
	+ VC Recordings – vydáva sa aj pod značkou Hut Records
* Blue Note Label
	+ Blue Note Records
	+ Higher Octave
	+ Back Porch Records
	+ Mosaic Records
	+ Real World Records
	+ Narada Productions
* Caroline Distribution
	+ Astralwerks Records
	+ Audionest
	+ Caroline Records
	+ DFA Records
	+ Definitive Jux Records
	+ Imperial Records
	+ Mute Records
	+ Blast First
	+ The Fine Line
	+ Future Groove
	+ The Grey Area
	+ Mute Records
	+ Novamute
	+ Parallel Series
	+ Thirteenth Hour Recordings
* EMI Christian Music
	+ Credential Recordings
	+ Forefront Records
	+ Gotee Records
	+ Mono vs Stereo
	+ Sparrow Records
	+ Tooth and Nail Records
	+ BEC Recordings
	+ Solid State Records
	+ Uprok Records

### Samostatné hudobné vydavateľstvá

* At Large Recordings
* Chrysalis Records
* Clout Records
* DFA Records
* Electrola (Nemecko)
* EMI Classics
* EMI Films
* EMI Gospel
* EMI Hemisphere
* EMI Latin
* EMI Records
* Food Records (distribúcia firmou Parlophone)
* Gold Label Records (Hongkong)
* GramCo (India)
* Harvest Records
* Heavenly Recordings
* Hispavox
* His Master's Voice
* Minos EMI
* Merovingian Music
* Mosaic Records
* Music for Pleasure
* Narada Productions
* Odeon Records
* Parlophone
* Path Orient (Čína)
* Pathé Records
* Pomaton EMI
* Positiva Records
* Private Moon Records
* RAK Records
* Real World Records
* Regal Zonophone Records
* Reliquias (vlastní aj hudbu zo staršieho vydavateľa Odeón)
* Rethink
* R:W
* SBK Records
* Seraphim Records
* Sixsteps Records
* Stateside Records
* Studio 2 Stereo
* Televisa-EMI
* Tiny Consumer
* The Firm
* Top Rank
* Toshiba-EMI (Japonsko)
* Worship Together

Hudobníci, ktorí majú (alebo mali) kontrakty s firmou EMI
---------------------------------------------------------

EMI má v svojom portfóliu množstvo známych umelcov z rôznych hudobných žánrov ako sú napríklad aj The Beatles, Garth Brooks, Kate Bush, Maria Callas, Coldplay, Iron Maiden, Jean-Michel Jarre, Falco, Kraftwerk, Marillion, Pink Floyd, Queen, Radiohead, Roxette, Selena, Frank Sinatra, Tina Turner, Legião Urbana, Robbie Williams, Scorpions.

Externé odkazy
--------------

* www.emimusic.cz Archivované 2015-02-10 na Wayback Machine
* EMI Group (materská spoločnosť)
* EMI Music (UK)
* História EMI
* EMI Music Publishing Archivované 2012-05-10 na Wayback Machine
* EMI Archive